Document ID: 31988R3554

ΚΑΝΟΝΙΣΜΟΣ (ΕΟΚ) αριθ. 3554/88 ΤΟΥ ΣΥΜΒΟΥΛΙΟΥ της 14ης Νοεμβρίου 1988 για την τροποποίηση του κανονισμού (ΕΟΚ) αριθ. 987/68 περί θεσπίσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα που μεταποιείται σε τυρίνη και τυρινικά άλατα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 οτου Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1109/88 (2), και ιδίως το άρθρο 11 παράγραφος 2,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 987/68 (3), όπως τροποποιήθηκε από την πράξη προσχώρησης του 1972, αποβλέπει στην προώθηση της αξιοποίησης των πρωτεϊνών γάλακτος, διευρύνοντας τη χρησιμοποίησή τους- ότι η κατάσταση της αγοράς στον τομέα του γάλακτος και των γαλακτοκομικών προϊόντων μπορεί να εξελιχθεί κατά τέτοιο τρόπο ώστε οι καζεΐνες και τα καζεϊνικά άλατα (τυρίνες και τυρινικά άλατα) να χρησιμοποιούνται σαν πρώτη ύλη στην παρασκευή ορισμένων προϊόντων, τα οποία δεν αποτελούσαν αντικείμενο του κανονισμού αυτού- ότι, στην περίπτωση αυτή, η Επιτροπή πρέπει να εξουσιοδοτηθεί για να λάβει όλα τα απαραίτητα μέτρα-
ότι τα μελλοντικά αποτελέσματα των μέτρων αυτών θα απαιτήσουν συνεχή και εμπειριστατωμένη εξέταση και ότι η αποκτηθείσα πείρα στον τομέα αυτόν θα μπορούσε να δικαιολογήσει την τροποποίησή τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΟΚ) αριθ. 987/68, προστίθεται η ακόλουθη παράγραφος:
"4. Αν το επιβάλλει η κατάσταση της αγοράς, η ενίσχυση μπορεί να περιορισθεί στις καζεΐνες και τα καζεϊνικά που προορίζονται για ειδικές χρήσεις. Εξαίρεση συγκεκριμένων χρήσεων μπορεί να γίνει μόνον όταν η καταβολή της ενίσχυσης είναι οικονομικά ή τεχνολογικά περιττή ή θα οδηγούσε σε στρεβλώσεις του ανταγωνισμού.
Το μέτρο αυτό ισχύει ως τις 31 Δεκεμβρίου 1989. Το Συμβούλιο θα αποφασίσει πριν από τις 30 Νοεμβρίου 1989, βάσει εκθέσεως της Επιτροπής σχετικά με τις επιπτώσεις του, κατά πόσον η ισχύς του θα παραταθεί.
Μεταξύ άλλων, στην έκθεση θα εξετάζεται το κατά πόσο το μέτρο θα έχει οδηγήσει σε αθέμιτο ανταγωνισμό μεταξύ καζεΐνης κοινοτικής παραγωγής και εισαγωγών από τρίτες χώρες ή πρωτεϊνών μη γαλακτικής προελεύσεως."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Νοεμβρίου 1988.

Labels: 12
17
6